Communitas » Woensdag 20 Maart : `n Weg na nederigheid
TuisbladBlogs-Communitas Nuusperspektief Woensdag 20 Maart : `n Weg na nederigheid
Een: Lewe versigtig en met groot ontsag voor God. Twee: In navolging van Christus moet God die Vader se wil konstant gesoek en gehoorsaam word. Drie: Wees ook gehoorsaam aan hulle om jou. Luister en stel jouself ondergeskik aan andere. Vier: Verdra vervolging, aanvegtinge, verguising en die pyn wat jy as Christen aangedoen word met geduld en volharding. Vyf: Bely jou onrein gedagtes en handelinge. Ses: Lewe eenvoudig en sober en wees tevrede met wat jy het. Mag ek in eie woorde byvoeg. Vra jouself gedurig af of jy nie genoeg het nie en hoe jy die woordjie “genoeg” definieer. Sewe: Wees baie versigtig om te veel van jouself te dink en sien jouself nie verhewe bo die skepping en ander nie, maar as `n bitter klein deeltjie van God se skepping. Agt: Stel jou in gehoorsaamheid ondergeskik aan die orde-reëlings van die gemeenskap waarin jy leef. Dit is arrogant om te dink jy kan dit verbreek en dat jy daarbo verhewe is. Nege: Stilte. Praat minder en luister meer. Kies jou woorde baie fyn. Weerhou jou selfs van praat en praat net as jy gevra word. Tien: Vermy ligsinnige praatjies. Elf: Wees eenvoudig in jou taal en woordkeuse. Vermy luidrugtigheid en praat met min, maar logiese, eenvoudige en verstaanbare woorde. Twaalf. Wees eenvoudig in jou voorkoms. Vermy uitspattighede. (Bron : Foster R. Classical Devotions, 1989)
Daar is meer Katolieke wat hierdie kernwaarheid oor nederigheid onderskryf het. Ek dink aan Franciscus van Assisi self, Moeder Teresa, Henri Nouwen, Thomas Merton en Bernard van Clairvaux. Daar is vele meer. Vir die leier van `n kerk met meer as `n biljoen lidmate, is die eerste geluide wat ons van Pous Franciscus I hoor, is bemoedigend. As gewone mens mag hy vorentoe moontlik foute maak. Maar onthou, daar is net een ding wat erger is as om foute te maak en dit is om niks te doen of te probeer nie. Laat ons dit wat ons doen egter met nederigheid doen.